Document ID: 31997R0434

Title and Content:
ΚΑΝΟΝΙΣΜΟΣ (ΕΚ) αριθ. 434/97 ΤΟΥ ΣΥΜΒΟΥΛΙΟΥ της 3ης Μαρτίου 1997 σχετικά με την τροποποίηση του κανονισμού (ΕΟΚ) αριθ. 2377/90 για τη θέσπιση κοινοτικής διαδικασίας για τον καθορισμό ανωτάτων ορίων καταλοίπων κτηνιατρικών φαρμάκων στα τρόφιμα ζωικής προελεύσεως ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), τη γνώμη της Οικονομικής και Κοινωνικής Επιτροπής (3), Εκτιμώντας: ότι ο κανονισμός (ΕΟΚ) αριθ. 2377/90 (4) προβλέπει την προοδευτική αξιολόγηση των ουσιών εκείνων των οποίων η χρήση επετρέπετο όταν άρχισε να ισχύει ο κανονισμός αυτός, και ότι το άρθρο 14 αυτού ορίζει ότι, από την 1η Ιανουαρίου 1997, η χορήγηση σε ζώα παραγωγής, κτηνιατρικών φαρμάκων που περιέχουν φαρμακολογικώς ενεργούς ουσίες οι οποίες δεν περιέχονται στα παραρτήματα Ι, ΙΙ ή ΙΙΙ απαγορεύεται στην Κοινότητα 7 ότι, προκειμένου η κοινοτική αυτή διαδικασία να μπορέσει να εκτυλιχθεί υπό καλές επιστημονικές συνθήκες και να μην στερηθούν οι κτηνίατροι και οι χρήστες ουσιών αναγκαίων για την προστασία της υγείας των ζώων, πρέπει να παρεκταθεί η προθεσμία αυτή για τις ουσίες εκείνες επί των οποίων έχει υποβληθεί στην Επιτροπή ή στον Ευρωπαϊκό Οργανισμό Αξιολόγησης Φαρμάκων αίτηση καθορισμού των ανωτάτων ορίων καταλοίπων πριν την 1η Ιανουαρίου 1996, αυξομοιώνοντάς την ανάλογα με τη φύση των ουσιών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 14 του κανονισμού (ΕΟΚ) αριθ. 2377/90, προσθέτονται τα ακόλουθα εδάφια: «Ωστόσο, η αναφερόμενη στο προηγούμενο εδάφιο ημερομηνία μετατίθεται όσον αφορά τις ουσίες εκείνες των οποίων η χρήση επιτρέπεται την ημέρα που αρχίζει να ισχύει ο παρών κανονισμός και για τις οποίες υπεβλήθησαν στην Επιτροπή ή στον Ευρωπαϊκό Οργανισμό Αξιολόγησης Φαρμάκων αιτήσεις καθορισμού ανωτάτων περιεκτικοτήτων καταλοίπων, πριν την 1η Ιανουαρίου 1996: - στην 1η Ιανουαρίου 1998 για τα παράγωγα της πυραζολιδόνης, το αρσανιλικό οξύ, τις νιτροϊμιδαζόλες και τη φαινυλοβουταζόνη και - στην 1η Ιανουαρίου 2000, για τις λοιπές ουσίες. Ο προαναφερθείς οργανισμός δημοσιεύει κατάλογο των ουσιών αυτών πριν τις 7 Ιουνίου 1997.» Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιανουαρίου 1997. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Μαρτίου 1997.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2479
343
1415
2737
1268

EuroVoc IDs (Expanded): 2479
343
1415
2737
1268

Dataset Source: meu

Split: train